बिहार का सिल्क सिटी भागलपुर साम्प्रदायिक दंगे को भूलकर भी याद नहीं करना चाहता। फिर चाहे वो यहां के हिंदू हों या मुसलमान। कहा जाता है कि 1989 के इस दंगे ने बिहार की सियासत ही बदल दी। इतना ही नहीं इस दंगे ने 1946 में हुए दंगे को भी पीछे छोड़ दिया था। यह दंगा सहसा याद नही आया। हाल ही में 6 दिसंबर 1992 को बाबरी विध्वंस की 25वीं बरसी मनाई गई लेकिन भागलपुर के लोगों ने उस पर ध्यान नहीं दिया। यह बदले शहर का बदला मिजाज था। गुजरात चुनाव में भी हिंदुत्व और रामलला याद आ रहे है। देश के दूसरे हिस्सों में भी आए दिन दंगे हो रहे हैं लेकिन भागलपुर आज भी दंगों का पर्याय बना हुआ है। बीएन मंडल विश्वविद्यालय के प्रति कुलपति प्रो. फारुख अली, प्रकाशचन्द्र गुप्ता, सुनील अग्रवाल जैसे चश्मदीद रहे लोगों ने इसे सदी का भीषणतम दंगा करार दिया।